‘জমি মাফিয়ার রাজ চলবে না’, বস্ত্র বিতরণ কর্মসূচিতে কড়া হুঁশিয়ারি সিদ্দিকুল্লা চৌধুরীর

কালনা: মন্তেশ্বরে (Manteswar) জমি মাফিয়ারাজ আর চলবে না বলে হুঁশিয়ারি দিলেন রাজ্যের মন্ত্রী তথা মন্তেশ্বরের বিধায়ক সিদ্দিকুল্লা চৌধুরী। রবিবার মুরুলিয়ায় বস্ত্র বিতরণ কর্মসূচিতে যোগ দিয়ে তিনি বলেন, “অত্যাচার করে, অন্যায় করে, মারধর করে জমি কেড়ে নেওয়া চলবে না। সেই জমানা শেষ।” মূলত দলেরই অপর গোষ্ঠীর উদ্দেশ্যে তার এই বার্তা বলে মনে করছেন রাজনৈতিক মহল (District news)।

তবে অনুষ্ঠান শেষ হওয়ার পর ফের উত্তেজনা তৈরি হয়। মন্ত্রীর গাড়ি যখন ফিরছিল, তখন স্থানীয় তৃণমূল পঞ্চায়েত সদস্যসহ কয়েকজন তাকে লক্ষ্য করে “দূর হটো” বলে চিৎকার করতে থাকেন। তাদের অভিযোগ, ওই পঞ্চায়েত সদস্যকে বাদ দিয়ে মন্ত্রী এই কর্মসূচি করেছেন।

আরও পড়ুন: তৃণমূলের বিরুদ্ধে সুর চড়িয়ে পথে বিজেপি মহিলা মোর্চা

এর আগেও মন্ত্রী বিডিও অফিসে রোগী কল্যাণ সমিতির বৈঠক করলেও পাশের পঞ্চায়েত সমিতির সহ-সভাপতি ও কর্মাধ্যক্ষরা তার সঙ্গে দেখা করেননি। কার্যত তাকে বয়কট করা হয়েছে বলেই রাজনৈতিক মহলে জল্পনা ছড়িয়েছে। যদিও এ বিষয়ে এখনও পর্যন্ত প্রকাশ্যে মুখ খোলেননি কেউই।